**Aktualni sat s 36. Sjednice Gradskog vijeća Grada Samobora, održane 30.03.2017.**

**Linda Rossini Gajšak (HSLS):** - Imam pitanje za pročelnika Juru Horvata. Pročelniče Horvat, 2. veljače je Dom zdravlja Zagrebačke županije objavio natječaj za više liječnika na području ispostava Doma zdravlja Zagrebačke županije, među ostalima i za specijalista internista u Ispostavi Samobor. Ljubazno vas molim, možete nas izvijestiti, i imate li kakve informacije iz Zagrebačke županije, je li se tko javio na natječaj i je li izabran odgovarajući kandidat? Molim vas lijepo da me izvijestite usmeno, ako imate informaciju, a ako niste u ovom času dobili informaciju, onda pismenim putem.

**Predsjednik Gradskog vijeća Branimir Šiljak:** - Molim gradonačelnika ili pročelnika da odgovore na postavljeno pitanje.

**Pročelnik Juro Horvat:** - Vidio sam u Jutarnjem listu ovaj tjedan natječaj koji je objavio Dom zdravlja Zagrebačke županije, a odnosi se i na zapošljavanje internista i ostalih, kako u Ispostavi Samobor, tako i u ostalim gradovima Zagrebačke županije. Obzirom da je Zagrebačka županija osnivač Doma zdravlja Zagrebačke županije i da je natječaj u tijeku, nemam informaciju da li se netko javio za raspisano radno mjesto dr. medicine interniste.

**Linda Rossini Gajšak:** - Obzirom da ste rekli da ste vidjeli natječaj, onda je za pretpostaviti da se onda na onaj prethodni nije nitko javio. Apeliram, s obzirom da sada neće biti nekoliko mjeseci saziva Gradskog vijeća, da kao resorni pročelnik budete u kontaktu i da, ukoliko situacija ne bude povoljna da Grad Samobor, možda razmislite o nekoj vrsti dodatne stimulacije, bez obzira na Zagrebačku županiju, za neku osobu koja bi se javila, recimo po uzoru na Otok Mljet, koji je uspio dobiti kardiologa iz Varaždina. Čisto s nekom dobrom komunikacijom s kolegama i obostranim željama za revokacijom unutar zdravstvenog sustava, da bi usluge internista bile dostupne našim građanima. Znam da je Domu zdravlja Zagrebačke županije osnivač županija, ali ipak je to Ispostava Samobor, pa ako na bilo koji način Grad može pomoći da netko dođe, u dogovoru, naravno, s osnivačem, to bi bilo izvrsno za naše građane.

**Predsjednik Gradskog vijeća Branimir Šiljak:** - Da li se još netko javlja za riječ? Nitko, zaključujem Aktualni sat.